b"\n_START_ARTICLE_\nKoreansk (sprog)\n_START_SECTION_\nSkriftsystem\n_START_PARAGRAPH_\nKoreansk blev oprindelig skrevet med kinesiske tegn kaldet hanja. Nu skriver man et unikt alfabetisk skrift hangul indf\xc3\xb8rt af Kong Sejong i 1443. I Sydkorea skrives navne med hangul, men nogle blander dem med hanja. I Nordkorea bruger man bare hangul. Ved translitterering af koreansk bruges flere forskellige systemer. I Nordkorea bruges officielt McCune-Reischauer-systemet. I 2000 gik Sydkorea over til officielt brug af en revideret romanisering, som ses i tabellen nedenfor. I till\xc3\xa6g findes Yale-romaniseringen, som i hovedsagen benyttes af lingvister.\n_START_SECTION_\n\xc3\x86rb\xc3\xb8dighed og formalitetsniveau\n_START_PARAGRAPH_\nMange koreanere l\xc3\xa6gger v\xc3\xa6gt p\xc3\xa5, at man udtrykker sig tilpas \xc3\xa6refuldt eller formelt i forskellige situationer. Dette g\xc3\xb8res ved at b\xc3\xb8je verber og adjektiver forskelligt og ved at omtale personer med forskellige ord, for eksempel \xeb\x82\x98 ('jeg', ikke \xc3\xa6refuldt) og \xec\xa0\x80 ('jeg', \xc3\xa6refuldt). P\xc3\xa5 baggrund af kontrasterne formel/uformel og \xc3\xa6refuld/ikke \xc3\xa6refuld, kan man opstille f\xc3\xb8lgende fire kategorier:\n_START_SECTION_\n\xc3\x86refuld og formel\n_START_PARAGRAPH_\nDenne form bruges, n\xc3\xa5r man tiltaler folk, der kr\xc3\xa6ver eller fortjener s\xc3\xa6rlig respekt, for eksempel autoriteter og \xc3\xa6ldre personer. Den bruges ogs\xc3\xa5 i en r\xc3\xa6kke faste vendinger, for eksempel \xea\xb0\x90\xec\x82\xac\xed\x95\xa9\xeb\x8b\x88\xeb\x8b\xa4 ('tak'), sk\xc3\xb8nt der dog ogs\xc3\xa5 er m\xc3\xa5der at sige tak uden at v\xc3\xa6re formel eller \xc3\xa6refuld. Eksempels\xc3\xa6tningen i indledningen er skrevet i den \xc3\xa6refulde og formelle form.\n_START_SECTION_\n\xc3\x86refuld og uformel\n_START_PARAGRAPH_\nDette er den alment h\xc3\xb8flige form, som kan anvendes over for de fleste mennesker, man m\xc3\xb8der: personer der er \xc3\xa6ldre eller har h\xc3\xb8jere status end en selv, kunder, fremmede og bekendte, som man ikke helt ved, om man er dus med.\n_START_SECTION_\nIkke \xc3\xa6refuld, men formel\n_START_PARAGRAPH_\nDenne form er den mest almindelige p\xc3\xa5 skrift, n\xc3\xa5r man henvender sig til mere end \xc3\xa9n person. I denne situation kan det v\xc3\xa6re umuligt at tilpasse tonen til alle modtagere, og det vil tit ogs\xc3\xa5 virke overfl\xc3\xb8digt at vise l\xc3\xa6seren s\xc3\xa6rlige hensyn, n\xc3\xa5r man i en sk\xc3\xb8n- eller faglitter\xc3\xa6r tekst for det meste ikke adresserer vedkommende direkte. Formen kan ogs\xc3\xa5 bruges, n\xc3\xa5r man taler med sig selv.\n_START_SECTION_\nHverken \xc3\xa6refuld eller formel\n_START_PARAGRAPH_\nDenne form kan bruges, n\xc3\xa5r man taler med folk, der er yngre eller har lavere status end en selv. Den kan ogs\xc3\xa5 bruges over for andre personer, hvis man kender dem godt og er p\xc3\xa5 god talefod med dem.\n_START_SECTION_\nDialekter\n_START_PARAGRAPH_\nKoreanske dialekter f\xc3\xb8lger i stor grad koreansk geografi. Det koreanske sprog best\xc3\xa5r i hovedsagen af ni forskellige dialekter, som ikke bare f\xc3\xb8lger halv\xc3\xb8ens bjerge og bjergk\xc3\xa6der, men ogs\xc3\xa5 gr\xc3\xa6nserne mellem Koreas regioner. Dialekterne har f\xc3\xa5et navne efter de otte provinser. Kun Jeju-dialekten er meget forskellig fra de andre dialekter. Nogle lingvister er af den opfattelse, at Jeju-dialekten udg\xc3\xb8r et selvst\xc3\xa6ndigt sprog forskelligt fra koreansk."